આ અંગે મળતી માહિતી અનુસાર બારડોલી તાલુકાના વાઘેચા ગામની સીમમાંથી પસાર થતી તાપી નદી સહેલાણીઓ માટે આકર્ષણનું કેન્દ્ર રહી છે. નદી જેટલી આકર્ષિત ક્ષહે એટલી જ ગમખ્વાર પણ સાબિત થઈ છે. તાપી નદીની વચ્ચોવચ પસાર થતા પાણીના પ્રવાહમાં ન્હાતી વખતે અત્યાર સુધીમાં અનેક યુવકો મોતને ભેટ્યા છે. પાણીમાં નહાતી વખતે અચાનક આવી જતા રાક્ષસી ખાડામાં ડૂબી જવાથી અનેક પરિવારોએ લાડકવાયા ગુમાવવાનો વારો આવ્યો છે. વહીવટી તંત્ર દ્વારા મુકવામાં આવેલ સૂચના છતાં લોકો દ્વારા તેની અવગણના કરી મોતના મુખમાં ધકેલાય જતા હોય છે. અનેક રજૂઆતો છતાં વહીવટી તંત્ર લાચાર હતું. થોડા સમય અગાઉ તત્કાલીન કલેકટર મહેન્દ્ર પટેલ અને બારડોલી એસડીએમ યોગીરાજસિંહ ગોહિલ દ્વારા ખાડાને બ્લાસ્ટ કરી પુરવાની યોજના બનાવવામાં આવી હતી. પરંતુ આ યોજના સફળ રહી ન હતી. દરમ્યાન ગત અઠવાડિયે બે યુવકો ડૂબી જવાની ઘટનામાં ફરી પાછો આ ખાડો ચર્ચામાં આવતા અંતે વહીવટી તંત્રએ ખાડાને ફરતે ફેન્સિંગ કરવાનું નક્કી કર્યું હતું.